代錢塘宰莫子章賀皇太子生辰
作者：楊萬里
朝代：宋

paragraphs: 寒外乾坤浄，霜前殿閣新。
如何震一索，頓有月重輪。
甲觀堂初畫，青宮牓更銀。
三天同日曉，一氣八荒春。
東序繙周學，南陽摘漢親。
承祧英類祖，問寢孝通神。
帝子臨京邑，藩寮著野人。
天將重九節，瑞應誕彌辰。
萸菊雙爲壽，山河總效珍。
前星環紫極，長照漆園椿。